Steve glo nie welkom by KKNKSteve Hofmeyr voor duisende aanhangers by die jaarlikse Afrikaanse musiekfees by die Voortrekkermonument in Pretoria. Steve Hofmeyr is glo nie welkom om vanjaar by die ABSA KKNK op te tree nie. “Ons het nie van hom ŉ voorstel ontvang om by ons op te tree nie, maar as ons ŉ voorstel ontvang het, sou ons dit van die hand gewys het,” het die KKNK Donderdagaand op hul amptelike Facebook-blad gesê. Die KKNK het die plasing gemaak nadat verskeie mense navraag gedoen het oor hoekom Hofmeyr nie op vanjaar se program is nie. “Die Absa KKNK is trots Afrikaans én Suid-Afrikaans en daarom is ons verhoë eerder beskikbaar vir inhoud wat ons help om brûe te bou.” Hofmeyr is in die spervuur nadat hy op 23 Oktober op Twitter geskryf het: “Sorry to offend but in my books blacks were the architects of apartheid. Go figure.” Sy twiet het ŉ opskudding op sosiale media veroorsaak. Talle Twitter-gebruikers het Hofmeyr se borge en maatskappye wat geleenthede borg waar Hofmeyr betrokke is, op sosiale media gekap en gevra of hulle sy uitlatings goedkeur. Die komediant, Conrad Koch wat die stem is agter die karakter Chester Missing, het homself ook uitgespreek teen Hofmeyr en die twee hoofborge van Afrikaans Is Groot, naamlik Pick n Pay en Land Rover. Hy is ook verlede jaar ná die Innibos-fees deur sommiges oor die kole gehaal nadat hy met die sing van Die Stem afgesluit het. Die KKNK se kommentaar is met gemengde gevoelens aanvaar, en verskeie mense het in die kommentaar onder die KKNK se plasing aangedui dat hulle nie die fees gaan bywoon nie. Pat Laws skryf: “Goeie besluit KKNK. In hierdie diverse samelewing van ons is brûe bou belangrik. KKNK sal nog lank hierna oorleef en suksesvol wees.” Pierré Jordaan skryf: “Dis ŉ hartseer dag vir kunste in Suid-Afrika. Kunste behoort neutraal te staan en nie kant te kies nie. Van wanneer af word ‘n kunstenaar se sienings gebruik wanneer hul genooi word? Het ons nou ‘n ‘Big Brother’ nodig om vir ons te besluit?” Cornelius Julies skryf: “Wat, hoe en waar ŉ mens dinge doen of sê, sal nagevolge hê. Dis jammer oor Steve, maar ŉ mens moet soms versigtig wees. Ek hoop nogtans dat KKNK van krag tot krag sal gaan en ook dat Steve weer tot sy reg sal kom en dat almal in ons land meer versoenend en verdraagsaam sal wees.” Jacques Oosthuizen skryf: “Dis baie ruggraatloos van julle. Ek sal verseker nooit weer in die toekoms na die KKNK toe gaan nie. Totsiens van trotse Suid-Afrikaner en ek sal by Steve Hofmeyr staan solank as wat ek leef.” Die KKNK het gesê omdat daar uiteenlopende menings in die polemiek oor vryheid van spraak teenoor haatspraak is, moedig hy gesprek hieroor aan. “Daarom bied ons ’n debat, gelei deur Freek Robinson, oor die onderwerp aan. Kom gesels saam en sê jou sê, op Maandag 6 April om 09:00 by Arbeidsgenot.” Hofmeyr het Vrydag aan Maroela Media gesê hy is trots dat hy kon deel wees van die KKNK, en dat dit vir lank die vlagskip van uitdrukking en opinies in sy gunstelingformaat, die verhoog, was. “So dit is ook alles nou verby. Hierdie is moontlik die eerste keer dat dié kunstefees kunstenaars hul wêreldbeskouings voorskryf. Dit is ŉ tragedie,” het hy gesê. “Maar niks sal my weghou van my lojale gehore nie. Ons sal elders daardie vryhede moet geniet.” Kaartjieverkope vir vanjaar se KKNK het Dinsdag by Computicket oopgemaak. Die KKNK is van 3 tot 11 April in Oudshoorn.